Saskaņā ar 3. mērķi (atbalsts inovatīvām, efektīvām un ilgtspējīgām veselības aprūpes sistēmām) tika finansēti vairāki darbību kopumi, kas ietvēra atbalstu noteikumu īstenošanai medicīnisko ierīču un in vitro diagnostikas medicīnisko ierīču jomā, tostarp jaunās Eiropas medicīnisko ierīču datu bāzes (EUDAMED) izstrādei un ieviešanai.

Visbeidzot, saskaņā ar 4. mērķi (atvieglot Savienības pilsoņu piekļuvi labākai un drošākai veselības aprūpei) ERT saņēma finansiālu atbalstu koordinācijai, konkrēti, trīs gadu dotāciju veidā, kas tiks izmantotas līdz programmas beigām. Programma arī atbalstīja to veselības aprūpes sniedzēju neatkarīgu novērtēšanu, kuri pieteikušies pievienoties esošajiem ERT. 2018. gada darba programma ietvēra arī tiešo dotāciju finansējumu vēl vienam ERT (eUROGEN), kā arī Orphanet datu bāzes tīklam.





BUDŽETA IZPILDE

Trešās veselības programmas kopējais budžets 2014.–2020. gadam bija 449,4 miljoni EUR. Tas ietver 30,6 miljonus EUR darbības izmaksām, kas rodas Chafea, kuru Komisija ir pilnvarojusi pārvaldīt šo programmu. Chafea kopš 2005. gada Komisijai sniedz tehnisku, zinātnisku un administratīvu palīdzību veselības programmas īstenošanā. Chafea organizē ikgadējus uzaicinājumus iesniegt priekšlikumus, koordinē piedāvājumu izvērtēšanu, apspriež, paraksta un pārvalda dotāciju nolīgumus, kā arī izplata darbību rezultātus. Chafea ir atbildīga arī par lielāko daļu iepirkuma procedūru.

2018. gada darba plānā noteiktais budžets bija 68 325 543,65 EUR, kas sadalīts šādi:

·darbības izdevumi 60 467 000 EUR, kas atbilst budžeta pozīcijai 17 03 01 (“sekmēt inovāciju veselības jomā, uzlabot veselības aprūpes sistēmu ilgtspēju un pasargāt Savienības pilsoņus no nopietniem pārrobežu veselības apdraudējumiem”);

·papildu iemaksas 1 952 043,65 EUR apmērā, ko maksā EBTA/EEZ un citas trešās valstis, kuras piedalās programmā;

·administratīvie izdevumi 1 500 000 EUR apmērā, kas atbilst budžeta pozīcijai 17 01 04 02;

·Chafea darbības izmaksu budžets ir 4 406 500 EUR, kas atbilst budžeta pozīcijai 17 01 06 02.

Darbības kopējais budžets bija 62 419 043 EUR.

Saskaņā ar 2018. gada darba programmu tika piešķirti 61 322 254,98 EUR (98,24 %). No šā budžeta Chafea piešķīra 45 976 468,52 EUR, savukārt SANTE ĢD — 15 345 786,46 EUR, sedzot daļu no iepirkuma un citu darbību izmaksām. No kopējām izdevumu saistībām neizmantotās apropriācijas bija 1 096 788,67 EUR, kas atbilst 1,76 % no kopējās saistību summas.

1.Prioritātes

2018. gadā kopējais izpildītais darbības budžets (61 322 254,98 EUR) tika piešķirts četriem konkrētiem programmas mērķiem šādi:

1.veselības aprūpes veicināšana — 15 796 420,66 EUR (26 % no darbības budžeta) veselības veicināšanai, slimību profilaksei un veselīgam dzīvesveidam labvēlīgas vides sekmēšanai, ņemot vērā principu “veselība visās rīcībpolitikās”;

2.veselības apdraudējumi — 7 900 000 EUR (13 % no darbības budžeta) Savienības pilsoņu pasargāšanai no nopietniem pārrobežu veselības apdraudējumiem;

3.veselības sistēmas — 8 422 838,09 EUR (14 % no darbības budžeta) atbalstam inovatīvām, efektīvām un ilgtspējīgām veselības aprūpes sistēmām;

4.labāka un drošāka veselības aprūpe — 25 455 254,83 EUR (42 % no darbības budžeta) atvieglotai Savienības pilsoņu piekļuvei labākai un drošākai veselības aprūpei.

Turklāt transversālās darbības (IT darbības, komunikācija, atlīdzība ekspertiem vērtētājiem) veidoja 3 747 741,40 EUR (6 % no darbības budžeta).

1. diagramma. Darbības budžets sadalījumā pa trešās veselības programmas mērķiem 2018. gadā